Agihan bantuan DUN Kalaka, Krian selesai
ADI SAFARMAN SARATOK: Proses pengagihan sumbangan Bantuan Makanan Sarawakku Sayang oleh
Kerajaan Sarawak di kawasan Dewan Undangan Negeri (DUN) Kalaka dan Krian telah
selesai sepenuhnya semalam. Penyelarasnya, Kasdi Pandi berkata seramai 4,393 Ketua Isi Rumah (KIR) di
DUN Kalaka yang melibatkan kampung dan rumah panjang telah menerima bantuan
tersebut. “Alhamdulillah, pihak kita telah berjaya menyelesaikan penghantaran
bantuan makanan kepada seluruh penduduk di DUN Kalaka dalam tempoh masa
beberapa hari sahaja,” katanya semalam. Beliau berkata semua penduduk di DUN Kalaka yang terkesan akan dibantu
sewajarnya secara berperingkat-peringkat dan memastikan tiada seorang pun yang
akan tercicir menerima bantuan ini. “Sekiranya masih terdapat KIR tertinggal menerima bantuan, sila
berhubung dengan penghulu atau ketua kampung serta tuai rumah kawasan
masing-masing dan Pejabat Daerah Saratok untuk tindakan lanjut,” ujarnya. Kasdi turut mengucapkan terima kasih kepada semua pihak terlibat proses
pengagihan dan penghantaran bantuan tersebut. Dalam pada itu, Pusat Khidmat DUN Kalaka juga telah menyelaras pengagihan
Bantuan Makanan Sarawakku Sayang kepada penduduk di DUN Krian. “Bagi DUN Krian, penghantaran sebanyak 4,770 KIR juga telah selesai
dan semua penduduk telah dibantu melalui sumbangan oleh Kerajaan Sarawak. “Pengagihan bagi kedua-dua Zon iaitu DUN Kalaka dan DUN Krian telah
mengambil masa selama dua minggu dan berpusat di Dewan Masyarakat Sri Krian
Saratok,” jelas Kasdi. Beliau berkata, pengagihan bantuan bekalan makanan kepada kumpulan sasar
dilakukan melalui darat dan sungai. “Ketika ini usaha sedang giat dilaksanakan bagi menyelesaikan
pengagihan bantuan bekalan makanan kepada golongan yang tercicir nama mereka
dalam tempoh penguatkuasaan Perintah Kawalan Pergerakan (PKP) sekarang,”
ujar beliau sambil menambah ia sekali gus bagi membantu meringankan bebanan
rakyat sepanjang tempoh PKP. Kasdi menasihatkan orang ramai supaya mematuhi PKP dilanjutkan sehingga 28
April ini bagi mengekang penularan wabak COVID-19. 
See author's posts
